শিশু বিক্রয়

**শিশু বিক্রয়** হলো এমন একটি প্রক্রিয়া, যেখানে সাধারণত পিতামাতা, আইনি অভিভাবক অথবা পরবর্তী অভিভাবক; যেমন: দত্তক সংস্থা, অনাথাশ্রম বা মা ও শিশু-কেন্দ্র কোনো শিশুকে বিক্রি করে। যদি বিক্রির পর শিশুর সঙ্গে ক্রেতার সম্পর্ক শোষণমূলক না হয়, তখন সাধারণত শিশু বিক্রির উদ্দেশ্য হয় দত্তক গ্রহণ প্রক্রিয়াকে সহজ ও সম্ভাবনা করে তোলা।  

## আন্তর্জাতিক আইন
"আন্তঃদেশীয় দত্তক গ্রহণ বিষয়ক হেগ কনভেনশন" হলো এমন একটি আন্তর্জাতিক চুক্তি, যার প্রধান উদ্দেশ্য হলো শিশুদের কেনাবেচা সম্পূর্ণরূপে বন্ধ করা। এছাড়াও চুক্তিটি দেশের বাইরে দত্তক প্রক্রিয়ায় নিয়ন্ত্রণ ও নিয়মাবলী প্রয়োগ করার মাধ্যমে শিশুদের দত্তক প্রক্রিয়া নিরাপদ, স্বচ্ছ এবং সুরক্ষিতভাবে নিশ্চিত করে। চুক্তিটি আন্তর্জাতিক দত্তককে এমনভাবে নিয়ন্ত্রণ করার উপর জোর দেয়, যাতে শিশুদের শোষণ বা অবৈধ হস্তান্তর এড়ানো যায়।

## আফগানিস্তান
জাতিসংঘের মানবাধিকার উপ-পরিচালক বলেছেন, দেশটি যুদ্ধবিধ্বস্ত ও অত্যন্ত দরিদ্র হওয়ার ফলে অনেক মানুষ নিজেদের সন্তান বা গর্ভকালীন সন্তানদের বিক্রি করছে। এছাড়াও অনেকে সন্তানের উজ্জ্বল ভবিষ্যৎ কামনায় দত্তক হিসেবে ধনী ও সচ্ছল বিদেশি পরিবারগুলির কাছে তাদের সন্তানদের বিক্রি করে। কিছুক্ষেত্রে কন্যা সন্তানদের বিয়ের জন্য বা জোরপূর্বক শিশুশ্রমের জন্য বিক্রি করা হচ্ছে, যা $৮৫০ থেকে $২০০০ মার্কিন ডলারে কেনাবেচা করা হয় বলে কিছু প্রতিবেদনে উল্লেখ করা হয়েছে। 

## চীন

ফ্র্যাঙ্ক ডিকটারের মতে, ১৯৫৩ বা ১৯৫৪ সালে যখন চীনে দুর্ভিক্ষ ও তীব্র খাদ্যাভাব দেখা দেয়, তখন সারা দেশের অনেক মানুষ তাদের সন্তানদের বিক্রি করেছিল। চীনা কমিউনিস্ট পার্টির ১৯৫০ সালের সাংহাই বিষয়ক এক প্রতিবেদনে বেকারত্বের কারণে শিশু বিক্রির ঘটনার প্রতি নিন্দা জ্ঞাপন করা হয়েছে। ডিকটার আরো উল্লেখ করেন যে, দক্ষিণ চীনে বেকারদের মধ্যে অনেকেই তাদের সন্তান বিক্রি করেছিল। ছাংছুনের নিকটবর্তী এলাকায় কিছু পরিবার অভাবের তাড়নায় নিজেদের সন্তানদের বিক্রি করেছিল। ১৯৫৩ সালে চীনের কয়েকটি প্রদেশে দুর্ভিক্ষ চলাকালে হতাশ ও নিরুপায় হয়ে অভিভাবকেরা নিজেদের সন্তানদের বিনিময় পণ্যের মত অদলবদলও করেছিল।  ১৯৫০–১৯৫৩ সময়কালে নানহে প্রদেশে ক্ষেত্রবিশেষে শিশু বিক্রির মূল্য ছিল মাত্র এক মুঠো শস্য। ১৯৫৩ বা ১৯৫৪ সালে কিছু ক্ষেত্রে বিক্রিত শিশুর দাম ছিল ৫০ ইউয়ান, যা দিয়ে সেই শিশুর বাবা দুর্ভিক্ষকাল পার করার মতো পর্যাপ্ত চাল কিনতে পারতেন।
 
২০০৬ সালের একটি প্রতিবেদনের মতে, চীনে নিম্নআয়ের পরিবার ও অবিবাহিত মায়েরা গোপন বা অবৈধ বাজারে শিশু বিক্রি করে থাকে এবং এসব শিশুর মধ্যে কন্যাশিশুর সংখ্যাই বেশি। এসব শিশু সাধারণত এমন পরিবারগুলোর কাছে বিক্রি করা হয়, যারা ঘরের কাজের পরিচারিকা বা নিজের পরিবারের সন্তান সংখ্যা বৃদ্ধি করা অথবা ভবিষ্যতে নিজের ছেলেদের জন্যে স্ত্রী হিসেবে তাদের বড় করার ইচ্ছা রাখে। প্রতিবেদনে আরো উল্লেখ করা হয়েছে যে, এই ধরনের শিশু কেনাবেচার সঙ্গে জড়িত চীনা দালালদের মধ্যে খুব অল্পসংখ্যকই ধরা পড়ে এবং আইনের আওতায় বিচারের মুখোমুখি হয়।

২০০৭ সালের একটি ইংরেজি সংবাদপত্রের প্রতিবেদনের অনুযায়ী, চীনে তখন প্রতিদিন প্রায় ১৯০ জন শিশুকে অপহরণ করা হতো। তবে চীনা সরকার এই সমস্যার প্রকৃত সমাধান বা এর কারণ স্বীকার করেনি। 

২০১৩ সালে প্রকাশিত একটি ইংরেজি চীনা পত্রিকার প্রতিবেদনে বলা হয়, চীনের জননিরাপত্তা মন্ত্রণালয়ের মানবপাচারবিরোধী বিশেষ বাহিনীর পরিচালক চেন শিকু জানান, ২০০৯ সালের এপ্রিল মাসে ডিএনএ ডাটাবেস চালু হওয়ার পর থেকে এর মাধ্যমে ২,৩৪৮ জন শিশুকে তাদের জন্মদাতা বাবা–মায়ের সঙ্গে মিলিয়ে শনাক্ত করা সম্ভব হয়েছে। বেসরকারি সংস্থা বেবি ব্যাক হোমের প্রতিষ্ঠাতা ঝাং বাওইয়ান বলেন, হারানো বা বিক্রিত শিশুকে পরিবারের কাছে পুনরায় ফিরিয়ে দেওয়ার জন্য ডিএনএ ডাটাবেসই সবচেয়ে কার্যকর উপায়। বেবি ব্যাক হোম অপহৃত শিশু ও তাদের অভিভাবকদের কাছ থেকে প্রতিদিন গড়ে প্রায় ৫০টি অনুসন্ধান বা আবেদনপত্র পায়। ডিএনএ পরীক্ষা করার জন্য সংস্থাটি রক্তের নমুনা সংশ্লিষ্ট মন্ত্রণালয়ের কাছে সরবরাহ করে। তবে ঝাং বাওইয়ান আরো বলেন, এখনো এমন কিছু নিখোঁজ শিশুর অভিভাবক আছেন, যারা এই ডিএনএ ডাটাবেসের ব্যাপারে কিছুই জানেন না।

২০১৩ সালের দিকে একটি ইংরেজি সংবাদ ম্যাগাজিনের প্রতিবেদনে একজন অপহৃত সন্তানের আন্দোলনরত অভিভাবক শিয়াও চাওহুয়াকে উদ্ধৃত করে বলা হয়েছে যে, তিনি মনে করেন, কর্তৃপক্ষ চাইলে এ বিষয়ে আরো অনেক বেশি কার্যকর পদক্ষেপ নিতে পারত। শিয়াও আরো জোর দিয়ে বলেন, অপহৃত শিশুদের ক্রেতারা এখনো প্রায়ই শাস্তি ছাড়াই পার পেয়ে যায়। তারা সাধারণত গ্রামাঞ্চলে বসবাস করে এবং কখনো কখনো তারা স্থানীয় কর্মকর্তাদের থেকে সুরক্ষাও পেয়ে থাকে। তিনি আরো বলেন, অনাথাশ্রমগুলি অনেক সময় তাদের কাছে আসা শিশুদের ডিএনএ নমুনা সংগ্রহ করতে ব্যর্থ হয়।  

## ভারত
ভারতে আইনত শিশু কেনাবেচা নিষিদ্ধ হলেও সাম্প্রতিক বছরগুলোতে এমন কিছু ঘটনার প্রতিবেদন করা হয়েছে। ভারতে এটি সাধারণত প্রকাশ্য লেনদেনের মাধ্যমে হয় না; বরং অবৈধ দত্তক, শিশু পাচার ও সংগঠিত অপরাধচক্রের মাধ্যমে সংঘটিত হয়।

২০২৫ সালের ডিসেম্বর মাসে তামিলনাড়ুর একটি বিস্তৃত আন্তঃরাজ্য শিশু পাচার নেটওয়ার্কের কিছু সদস্য গ্রেফতার হয়। অভিযান ৩ জন শিশুকে উদ্ধার করা হয় এবং বলা হয়, এটি একটি সংগঠিত চক্র, যারা শিশুদের ক্রয় বা অপহরণ করে পরবর্তীতে বিক্রি করত।

একই মাসে এক প্রতিবেদনে বলা হয় যে, মুম্বাইতে এক স্ত্রী নিজের স্বামীর জামিনের জন্য অর্থ সংগ্রহ করতে তার ৪৫ দিনের শিশুকে ₹১ লক্ষে বিক্রি করে। পরে পুলিশ অভিযান চালিয়ে এতে জড়িত কয়েকজন স্থানীয় ব্যক্তিকে গ্রেফতার করে।

২০২৫ সালের সেপ্টেম্বর মাসে দিল্লি পুলিশ একটি বড় শিশু পাচার ও অবৈধ দত্তক চক্র ভেঙে দেয় এবং এতে চক্রটির দশজনকে গ্রেফতার হয়, যাদের মধ্যে একজন চিকিৎসকও ছিল। চক্রটির কয়েকজন সদস্য ছয়টি নবজাতককে (এক বছরের কম বয়স) বিক্রয়ের উদ্দেশ্যে বিভিন্ন প্রান্তিক শহরে নিয়ে যাচ্ছিল। এসব নবজাতককে বিভিন্ন গরিব ও অবৈধ জন্মদাত্রী থেকে সংগ্রহ করে নকল দত্তক কাগজপত্র তৈরি করা হয় এবং তাদের দেশজুড়ে ধনী দম্পতিদের কাছে ১.৮ লক্ষ থেকে ৭.৫ লক্ষ রূপির বিনিময়ে বিক্রি করা হচ্ছিল বলে প্রতিবেদনে উল্লেখ করা হয়। 

একই মাসে উত্তরপ্রদেশ ও উত্তরাখণ্ডে একটি শিশু বিক্রয় চক্রের সন্ধান পাওয়া যায়। তদন্তে পুলিশ জানতে পারে যে, চক্রটি দীর্ঘদিন ধরে রাজ্যের একাধিক স্থান থেকে শিশুদের অপহরণ করে নকল দত্তক নথিপত্র বানিয়ে তাদের বিক্রি করে আসছিল। একটি বাস স্টেশনের কাছ থেকে এক শিশু অপহৃত হলে পুলিশ তদন্তে নামে এবং পরে চক্রের সবাইকে গ্রেফতার করে।

জুন মাসে পশ্চিমবঙ্গের কলকাতায় একটি শিশু পাচার চক্র ধরা পড়ে। তারা বিহার থেকে একটি মাত্র দুই দিন বয়সী এক নবজাতককে টাকার বিনিময়ে বিক্রির উদ্দেশ্যে নিয়ে এসেছিল। পরবর্তীতে পুলিশ চক্র ও তৎসংশ্লিষ্ট অপর এক ব্যক্তিকে গ্রেফতার করে এবং শিশুটিকে উদ্ধার করে।

২০২৪ সালের মে মাসে হায়দ্রাবাদ, দিল্লি ও পুনে থেকে এক ১৬টি শিশু উদ্ধারের ঘটনা রিপোর্ট করা হয়। এতে জড়িত চক্রটি গরিব মানুষের কাছ থেকে শিশুদের ক্রয় করত এবং পরে তাদের পাইকারি রূপে বিক্রি করত। এক শিশু বিক্রির দাম ছিল প্রায় ১.৮ লক্ষ থেকে ৫.৫ লক্ষ রূপি।

## পাকিস্তান
পাকিস্তানে আইনত শিশু নির্যাতন, পাচার ও বিক্রয় নিষিদ্ধ। তবে সাম্প্রতিক শিশু পাচার ও বিক্রয় সম্পর্কিত কয়েকটি ঘটনা নথিভুক্ত করা হয়েছে। ২০২৫ সালের সেপ্টেম্বর পর্যন্ত ফয়সলাবাদে পুলিশ ১৮৬টি শিশু অপহরণ মামলা নথিভুক্ত করে। এসব মামলায় কিছু অপহৃত নবজাতককে উদ্ধার করে তাদের পরিবারের কাছে ফেরতও দেওয়া হয়। 

২০২৫ সালের আগস্টে করাচিতে নিরাপত্তা বাহিনীর কর্মীরা একটি শিশু পাচারের অভিযোগে একটি এনজিও সংস্থার প্রধানকে আটক করে। অভিযোগ অনুযায়ী, এনজিওটি সরকারিভাবে অনুমোদিত ছিল না এবং তারা কিছু শিশুকে অনৈতিকভাবে মার্কিন যুক্তরাষ্ট্রসহ একাধিক দেশে দত্তক হিসেবে পাঠানোর চেষ্টা করেছিল।

জুলাই মাসে করাচিতে পুলিশ একটি শিশু অপহরণকারী চক্রের কয়েকজন সদস্যকে গ্রেফতার করে। তারা একটি তিন বছর বয়সী শিশুকে জোরপূর্বক ভিক্ষাবৃত্তিতে বাধ্য করেছিল। শিশুটির চাচা নেসার তাকে একটি মসজিদের সামনে ভিক্ষা করতে দেখলে পুলিশের মাধ্যমে তাকে উদ্ধার করে।  

জুন মাসে করাচি বিমানবন্দরে এক মহিলাকে আটক করা হয়, যিনি একটি নয় মাস বয়সী শিশুকে নকল কাগজপত্র ব্যবহার করে মোজাম্বিকে পাচার করতে চেয়েছিলেন বলে অভিযোগ করা হয়।

ফেব্রুয়ারিতে মানবাধিকার কর্মী সারিম বার্নিকে অভিযুক্ত করা হয় যে, তিনি অনেক নবজাতককে মার্কিন যুক্তরাষ্ট্রে অবৈধভাবে দত্তক দেওয়ার উদ্দেশ্যে পাচার করেছিলেন। তদন্তে বলা হয়েছে, শিশুদের নামে বৈধ নথি না থাকলে তাদের অনাথ হিসেবে বিদেশে পাঠানোর চেষ্টা করা হত।

## বাংলাদেশ
বাংলাদেশে ২০০৮ থেকে ২০২১ সালের মধ্যে দেশ ও দেশের বাইরে মানব পাচারের ঘটনায় কমপক্ষে ৬,৭৩৫ টি মামলা দায়ের করা হয়েছে এবং অধিকাংশ মামলায় অপহৃত ব্যক্তি হিসেবে নারী ও শিশুদের নাম উল্লেখ করা হয়েছে। ধারণা করা হয় যে, এসব অপহৃত শিশুদের অধিকাংশকেই দেশের বাইরে অর্থের বিনিময়ে বিক্রি করা হয়েছে।

আন্তর্জাতিক সংগঠন "আন্তর্জাতিক ন্যায়বিচার মিশনের" তথ্য অনুযায়ী, বাংলাদেশে যৌনবাণিজ্যের সঙ্গে জড়িত ব্যক্তিদের মধ্যে প্রায় ২২% শিশু, যারা অপহরণ বা বিক্রয়ের মাধ্যমে এতে জড়িত হয়। ধারণা করা হয়, দেশে আনুমানিক ৪০ হাজার থেকে ১ লাখ নাবালক/ নাবালিকা কোনো না কোনোভাবে এই কার্যক্রমে জড়িত থাকতে পারে।।

## আয়ারল্যান্ড
১৯৫২ সালে 'দত্তক সংক্রান্ত আইনের' মাধ্যমে আয়ারল্যান্ডে আইনগতভাবে দত্তক প্রথা শুরু হয় এবং ১৯৫৩ সালের ১ জানুয়ারি ১৯৫৩ থেকে এটি কার্যকর হয়। তবে এই আইন প্রণয়নের আগে এবং কিছুক্ষেত্রে পরেও শিশুদের দত্তক নেওয়ার উদ্দেশ্যে নিয়মিতভাবে অবৈধভাবে পাচার করা হতো, যাদের অধিকাংশেরই গন্তব্য ছিল মার্কিন যুক্তরাষ্ট্র। এই কার্যক্রমে সেই সব ধর্মীয় সংস্থা মূল ভূমিকা রেখেছিল, যারা দত্তক এজেন্সি এবং 'মা ও শিশু-কেন্দ্রগুলি' পরিচালনা করত। সাংবাদিক ও লেখক মাইক মিলোটের দেওয়া হিসাব অনুযায়ী, ১৯৪০-এর দশক থেকে ১৯৭০-এর দশকের মধ্যে প্রায় ৪,০০০টি এমন অবৈধ দত্তক ঘটেছে।

## মালয়েশিয়া
২০০৫ সালের একটি গবেষণায় দেখা যায়, অনেকেই মনে করেন যে, মালয়েশিয়ায় শিশু বিক্রির চক্রগুলো তখন বেশ সক্রিয়ভাবে চালু ছিল এবং দিন দিন কার্যত সেগুলি বিস্তার লাভ করছিল। তবে এসব সত্ত্বেও, শিশু বিক্রি ও তৎসংশ্লিষ্ট সব ধরনের কর্মকাণ্ড তখনো মালয়েশীয় আইনে স্পষ্টভাবে অপরাধ হিসেবে বিবেচিত হত এবং আইনত নিষিদ্ধ ছিল।  আল জাজিরার ২০১৬ সালের একটি প্রতিবেদনে প্রকাশ করা হয় যে, মালয়েশিয়ায় গোপনে দীর্ঘদিন ধরেই শিশু বিক্রির কার্যক্রম চলছিল। এতে দেখা যায়, থাইল্যান্ড ও কম্বোডিয়ার মতো তুলনামূলক গরিব দেশসমূহ থেকে শিশুদের মালয়েশিয়ায় আনা হতো। এসব শিশুর মধ্যে কিছু শিশু নিঃসন্তান ও সন্তান নেওয়ার জন্য মরিয়া দম্পতিদের কাছে বিক্রি করা হতো। কিছু শিশু মানব পাচারকারীদের কাছে বিক্রি করা হতো, যাদের পরবর্তীকালে জোরপূর্বক যৌনদাসী হিসেবে ব্যবহার করা হতো অথবা ভিক্ষাবৃত্তিতে বাধ্য করা হতো। পতিতাবৃত্তি পরিচালনাকারী চক্রগুলো তাদের বিদেশি যৌনকর্মীদের গর্ভজাত শিশুদেরও বিক্রি করার চেষ্টা করত। এই সকল যৌনকর্মীর মধ্যে কেউ কেউ নিজেরাই আগ্রহী দম্পতিদের সঙ্গে যোগাযোগ করে তাদের শিশু দেওয়ার প্রস্তাব দেন। এর কারণ হলো, মালয়েশিয়ার আইন অনুযায়ী অভিবাসী শ্রমিকদের দেশটিতে সন্তান জন্ম দেওয়ার অনুমতি নেই।

## যুক্তরাজ্য
লরেন্স স্টোন উল্লেখ করেন যে, ইংল্যান্ডে স্ত্রী বিক্রির সঙ্গে সম্পর্কিত কিছু ঘটনায় দেখা যায় যে, স্বামীরা কেবল তাদের স্ত্রীকেই নয়; বরং সেই স্ত্রীদের সঙ্গে থাকা সন্তানদেরও নতুন স্বামীর কাছে হস্তান্তর বা বিক্রি করার চেষ্টা করেছে। তিনি এমন দুইটি ঘটনার কথা উল্লেখ করেন, যার একটি ১৭৬৩ সালে এবং অপরটি ১৮১৫ সালে ঘটেছিল। তবে তিনি বলেন যে, মূলত স্ত্রী বিক্রি প্রক্রিয়ার অংশ হিসেবে কখনো কখনো শিশুদেরও বিক্রি করা হতো। যদিও ইংল্যান্ডের আইনে স্ত্রী বিক্রি স্পষ্টভাবে অবৈধ ছিল, তবুও বাস্তবে দক্ষিণ ইংল্যান্ড ও মিডল্যান্ডস অঞ্চলে বহু মানুষ একে বৈধ বলেই মনে করত।

ইতিহাসবিদ ই. পি. থম্পসন জানান যে, ১৮৬৫ সালে এক ঘটনায় এক মার্কিন ব্যক্তির কাছে এক স্ত্রীলোককে বিক্রি করার সময় তার সঙ্গে দুই শিশুকেও বিক্রি করা হয়েছিল। প্রতিটি শিশুর দাম ধরা হয় ২৫ পাউন্ড এবং স্ত্রীলোকটিকে আলাদাভাবে ১০০ পাউন্ডে বিক্রি করা হয়।

অন্যদিকে, কিছু ব্যতিক্রমী ক্ষেত্রে দেখা যায় যে, একজন স্ত্রী লোককে তার চার সন্তানসহ প্রত্যেককে মাত্র এক শিলিং দামে বিক্রি করা হয়েছিল। ধারণা করা হয়, দরিদ্র আইনের কর্মকর্তাদের দ্বারা জোরপূর্বক বহিষ্কারের আশঙ্কা ঠেকাতেই এমনটি করা হয়েছিল। আরেকটি ঘটনায়, একজন স্ত্রী লোককে তার এক সন্তানের সঙ্গে বিক্রি করা হয়। সন্তানটি বিক্রিত স্ত্রীলোকটি তার প্রেমিকের সঙ্গে বসবাস শুরু করার পরে এবং বিক্রয়ের আগে জন্মেছিল।

আরেকটি ঘটনায় দেখা যায়, প্রায় এক বছর বয়সী একটি শিশুসহ এক স্ত্রীলোককে নিলামে তোলা হয়। সেখানে স্ত্রীকে বিক্রি করা স্বামীটি বলেছিল—এসো, দর হাঁকো। যদি তোমরা ওই মহিলার জন্য আমাকে ভালো দাম দাও; তাহলে ছোট্ট শিশুটাকেও আমি দরকষাকষির অংশ হিসেবে দিয়ে দেব…। আমি তোমাকে একটা কথা বলি—জ্যাক, যদি তুমি তিন গ্যালন মদ জোগাড় করে দাও, তাহলে স্ত্রীটি তোমারই এবং শিশুটার জন্য আমি এক পয়সাও চাইব না। দড়িটার দাম ধরো এক কোয়ার্ট (এক লিটার)। এসো, শিলিংয়ে দর বলো!

এই ধরনের নানা ঘটনায় স্ত্রী বিক্রির কারণে যখন পরিবার ভেঙে যেত, তখন দেখা যেত যে, সবচেয়ে ছোট সন্তানেরা সাধারণত মায়ের সঙ্গেই চলে যেত এবং অপেক্ষাকৃত বড় সন্তানরা বাবার কাছেই থেকে যেত।

ইংল্যান্ডে চুক্তিভিত্তিক শিশু বিক্রির প্রক্রিয়া অনেক ক্ষেত্রেই স্ত্রী বিক্রির প্রক্রিয়ার মতই ছিল। স্ত্রী বিক্রির ক্ষেত্রে যেভাবে কাগজ-কলমে একটি চুক্তি লেখা হত, শিশু বিক্রির ক্ষেত্রেও তাই করা হতো। তবে এসব চুক্তি আইন অনুযায়ী বৈধ বা কার্যকর ছিল না। আদালতে এসবের কোনো আইনি স্বীকৃতি না থাকলেও সমাজের একটি বড় অংশে এসবকেই বাস্তব লেনদেন হিসেবে মেনে নেওয়া হতো।

## মার্কিন যুক্তরাষ্ট্র
মার্কিন যুক্তরাষ্ট্রের টেনেসি অঙ্গরাজ্যের মেমফিস শহরের বাসিন্দা জর্জিয়া ট্যান ছিলেন "টেনেসি চিলড্রেনস হোম সোসাইটির" একজন কর্মচারী। তিনি এই সংস্থার সঙ্গে যুক্ত থেকে শিশুদের দেখভাল ও দত্তক গ্রহণ সংক্রান্ত কার্যক্রমে নিযুক্ত ছিলেন। সংবাদকর্মী বারবারা বিসান্টজ রেমন্ডের মতে, জর্জিয়া ট্যান ১৯২৪ থেকে ১৯৫০ সালের মধ্যবর্তী সময়ে বিপুল সংখ্যক শিশু অপহরণ করেছিলেন এবং তিনি প্রায় ৫,০০০ শিশু বিক্রি করেছিলেন। এসব শিশুর অধিকাংশই বা প্রায় সবাই শ্বেতাঙ্গ ছিল বলে উল্লেখ করা হয়। অপহৃত এই শিশুদের বিভিন্ন ধনী পরিবারের কাছে দত্তক দেওয়া হতো এবং এর বিনিময়ে বড় অঙ্কের অর্থ নেওয়া হতো। প্রকাশ্যে বলা হতো যে, এই অর্থ যাতাযাত ব্যয় ও হোটেল খরচের জন্য নেওয়া হয়ে থাকে। কিন্তু বাস্তবে ট্যান একই সফরের জন্য একাধিকবার টাকা আদায় করতেন এবং সেই অর্থ তিনি টেনেসি চিলড্রেনস হোম সোসাইটির মাধ্যমে না নিয়ে নিজে ব্যক্তিগতভাবে সংগ্রহ করতেন। দত্তক গ্রহণের ক্ষেত্রে ট্যান দত্তকগ্রহণকারী অভিভাবকদের পটভূমি বা চরিত্র যাচাই করতেন না; বরং কেবল তাদের আর্থিক সামর্থ্যই বিবেচনা করেই দত্তক প্রদান করা হতো। এক শিশু দত্তক দেওয়ার জন্য প্রদেয় অর্থের পরিমাণ প্রায় ৭০০ মার্কিন ডলার থেকে শুরু করে ১০,০০০ ডলার পর্যন্ত হতো। তবে তৎকালীন দত্তক সংস্থাগুলো দত্তক দেওয়ার বিনিময়ে কোনো অর্থই গ্রহণ করত না। উল্লেখযোগ্য যে, ১৯৪৪ সালে এক বক্তব্যে জর্জিয়া ট্যান অন্যদের বিরুদ্ধে লাইসেন্স ব্যতীত দত্তক দেওয়ার অভিযোগ তুললেও তিনি নিজে যে শিশু বিক্রির সঙ্গে জড়িত ছিলেন, সে কথা স্বীকার করেননি।

রেমন্ডের মতে, ট্যান দত্তক গ্রহণ প্রক্রিয়াকে সামাজিকভাবে গ্রহণযোগ্য করে তুলেছিলেন। কারণ এর আগে ১৮৫১ সালে যখন প্রথম মার্কিন দত্তক আইন প্রণীত হয়, তখন দত্তক সরাসরি জনপ্রিয় ছিল না। এমনকি ২০শ শতকের শুরুতেও দত্তক দুর্লভ ছিল। ২০শ শতকের প্রথম দিকে দত্তক গ্রহণ খুবই কম দেখা যেত। কারণ যে শিশুরা নিম্ন আয়ের পরিবারে জন্ম গ্রহণ করত, তাদের পিতা-মাতাদের সাধারণত বংশাণুগতভাবে কম মূল্যমান বা হীন ধরা হতো এবং এমন পরিবার থেকেই উঠে আসা শিশুদের দত্তক দেওয়া বা নেওয়া হতো। সেই কারণে এই শিশুদেরও তাদের পিতা-মাতার মতই জিনগতভাবে দূষিত বা অপূর্ণাঙ্গ হিসেবে বিবেচনা করা হতো। ট্যানের আগে, কিছু শিশুর ক্ষেত্রে 'শৃঙ্খলাবদ্ধ চুক্তি' নামে একধরণের চুক্তি প্রচলিত ছিল। এই চুক্তির মধ্যে শিশুদের শিক্ষাদান এবং তাদের জন্য জমি দেওয়ার দায়িত্ব থাকলেও তা সাধারণত ঠিক মতো পালন হতো না। এছাড়াও "অরফ্যান ট্রেন প্রজেক্ট" কর্মসূচির আওতায় শিশুদের সংগ্রহ করে তাদের পুনর্বাসনের জন্য এমন কৃষকদের কাছে পাঠাতো, যাদের শ্রমিক প্রয়োজন ছিল। এই প্রক্রিয়াটি প্রায় দাসবাজারের নিলামের মতোই পরিচালিত হতো। এক্ষেত্রে কিছু শিশুর অভিভাবকত্ব গোপনে পরিবর্তনও করা হতো বলে অভিযোগ করা হয়। কখনও কোনো অভিভাবক স্বেচ্ছায় সন্তান পাঠাতে রাজি হতেন; আবার কখনো তারা এই বিষয়ে জানতেও পারতেন না। 

এছাড়াও তৎকালীন শিশুদের দ্বারা পরিচালিত খামারসমূহে অনেক শিশু হত্যা করা হতো বলে অভিযোগ রয়েছে। এসব খামারে প্রতি শিশুকে সর্বোচ্চ ১০০ ডলার পর্যন্ত দামে বিক্রি করা হত। ট্যান সম্ভবত তৎকালীন প্রচলিত মতের সঙ্গে একমত না হয়েতার বিশ্বাসের পক্ষে যুক্তি দেখান যে, শিশুদের জন্মের সময় শূন্য কাগজ হিসেবে ধরা উচিত;  শিশুরা পিতামাতার কোনো দোষ বা জিনগত ত্রুটির প্রভাব থেকে মুক্ত থাকে। ফলে শিশু দত্তক গ্রহণ প্রক্রিয়া আকর্ষণীয় হয়ে ওঠে এবং এটি এমন একটি উপায় হিসেবে কাজ করে, যার মাধ্যমে অন্যথায় প্রাণ হারানোর সম্মুখীন বা অবমূল্যায়িত শিশুদের বাঁচানো সম্ভব হয় এবং তাদের যথাযথ যত্নশীল পরিবেশে স্থানান্তর করা যায়। তার দত্তকের তালিকায় যুক্তরাষ্ট্র, কানাডা ও দক্ষিণ আমেরিকার বিস্তীর্ণ অংশের পরিবাররা অন্তর্ভুক্ত ছিলেন। টেনেসি চিলড্রেন্স হোম সোসাইটি থেকে দত্তক নেওয়া ব্যক্তিদের উল্লেখযোগ্য ছিলেন কুস্তি তারকা রিক ফ্লেয়ার।

শিশু বিক্রি করা দালালরা মার্কিন যুক্তরাষ্ট্রের বিভিন্ন স্থানে ধরা পড়েছিল; যেমন জর্জিয়ার অগাস্টা ও কানসাসের উইচিটা। এছাড়া লুইজিয়ানার নিউ অর্লিন্সে  এক জন  জন্মদাত্রী শিশু বিক্রি করেছিল। এক অদ্ভুত ঘটনা হলো, এক শিশুকে একই ট্রেন ভ্রমণের সময় দুইবার বিক্রি করা হয়েছিল। আরও চমকপ্রদ ঘটনা হচ্ছে, একজন পিতা তার গর্ভে থাকা কন্যা সন্তানকে পোকার খেলার দেনার জন্য বিনিময় করেছিলেন।

১৯৫৫-১৯৫৬ সালে শিশু বিক্রির বিরুদ্ধে মার্কিন যুক্তরাষ্ট্রের ফেডারেল আইন প্রণয়নের চেষ্টা ব্যর্থ হয়।

### যুক্তরাষ্ট্রে কম্বোডীয় শিশু

১৯৯৭ থেকে ২০০১ সালের মধ্যে লরিন গালিন্ডো অজ্ঞাত অনেক মার্কিন নাগরিকদের মাধ্যমে কম্বোডিয়ার ৮০০ জন শিশুর দত্তক গ্রহণের ব্যবস্থা করে প্রায় ৮ মিলিয়ন মার্কিন ডলার উপার্জন করেন। শিশুদের দত্তক গ্রহণকারীদের মধ্যে উল্লেখযোগ্য ছিলেন হলিউড অভিনেত্রী অ্যাঞ্জেলিনা জোলি, যিনি ম্যাডক্স শিভান নামের এক শিশুকে দত্তক নেন। গালিন্ডোর ক্ষেত্রে দেখা যায় যে, তিনি যাদের মাধ্যমে শিশু সংগ্রহ করতেন, তারা মূলত শিশু কেনাবেচার সঙ্গেই যুক্ত ছিল; যেমন ট্যাক্সিচালক ও অনাথাশ্রম পরিচালনাকারীরা। তারা দালালদের সহায়তায় দরিদ্র ও স্বল্প আয়ের মায়েদের খুঁজে বের করত এবং পরে সেই মায়েদের নগদ টাকা অথবা চাল দেওয়ার প্রলোভন দেখিয়ে তাদের সন্তানগুলো নিয়ে নেওয়া হতো। এরপর গালিন্ডো সেই শিশুদের অনাথ বলে মিথ্যা পরিচয় দিত। তবে বাস্তবে অনেক শিশুরই পিতা মাতা জীবিত ছিলেন। এই ভুয়া তথ্যের ভিত্তিতে গালিন্ডো বিদেশি দত্তকগ্রহণকারী পরিবারগুলোর কাছ থেকে প্রতিটি শিশুর জন্য প্রায় ১১,০০০ মার্কিন ডলার করে ফি আদায় করত।  গ্রেফতারের পর গালিন্ডো দাবি করেছিলেন যে, তিনি হতাশাজনক পরিস্থিতি থেকে শিশুদের উদ্ধার করতে চেয়েছিলেন এবং তিনি মনে করেন, তিনি সর্বোচ্চ নৈতিকতা ও সততার সঙ্গে এই কাজটি করেছেন। তবে তার এই দাবি সত্ত্বেও যুক্তরাষ্ট্রে তিনি দোষী সাব্যস্ত হন এবং তাকে দেড় বছরের কারাদণ্ড দেওয়া হয়। 

## সিরিয়া

সাম্প্রতিক সময়ে সিরিয়ায় পরিচালিত একটি ফৌজদারি তদন্তে একটি চক্রের সন্ধান পাওয়া যায়। তদন্তে প্রকাশ পায় যে, গত প্রায় দশ বছর ধরে একদল স্ত্রীরোগ ও প্রসূতিবিদ্যা বিশেষজ্ঞ চিকিৎসক অবৈধ সম্পর্কের ফলে জন্মলাভকারী সন্তানদের প্রসব করাত এবং তাদের বিপুল অর্থের বিনিময়ে এক লেবাননি চিকিৎসকের কাছে বিক্রি করত। এরপর সেই লেবাননি চিকিৎসক এসব শিশুকে দত্তক হিসেবে বিভিন্ন ধনী পরিবারের কাছে বিক্রি করত। সিরীয় সংবাদমাধ্যম আল-ওয়াতানে বলা হয়, উত্তর দমির অঞ্চলে দুই যুবক ও এক তরুণীকে সন্দেহজনক অবস্থায় আটক করার পর এই চক্রের সন্ধান পাওয়া যায়। জিজ্ঞাসাবাদে তারা স্বীকার করে যে, উভয়ের মাঝে অবৈধ যৌনসম্পর্ক ছিল এবং এর ফলে তরুণীটি গর্ভবতী হয়ে পড়ে। এরপর গর্ভপাতের উদ্দেশ্যে সে দামেস্কের রুকনুদ্দিন এলাকার এক স্ত্রীরোগ বিশেষজ্ঞের কাছে গেলে চিকিৎসক গর্ভপাত করতে অস্বীকার করে এবং তাকে প্রসবের সময় পর্যন্ত অপেক্ষা করতে বলে। তবে বাচ্চা প্রসবের আগে চিকিৎসক তরুণীটিকে লেবাননে নিয়ে যায় এবং সেখানেই সে সন্তান প্রসব করে। তরুণীটি সিরিয়ায় ফিরে এলেও তার সন্তানকে সেখানে রেখে দেওয়া হয় এবং পরবর্তীতে সিরীয় চিকিৎসক তাকে জানায় যে, শিশুটি মারা গিয়েছে। এরপর তদন্তে চিকিৎসক নিজের ভূমিকা স্বীকার করে এবং জানায়, শিশুটির বিনিময়ে সে একজন লেবাননি চিকিৎসকের কাছ থেকে দশ হাজার মার্কিন ডলার পায়। তদন্তে আরো জানা যায়, অপর একজন সিরীয় চিকিৎসক গর্ভবতী নারীদের লেবাননে পাঠিয়ে সেখানে সন্তান প্রসব করানো বা দত্তকের উদ্দেশ্যে শিশু পাঠানোর জন্য লেবাননি ব্যক্তিটির কাছ থেকে বড় অঙ্কের অর্থ নিয়েছে।

উল্লেখযোগ্য যে, এ মামলার সঙ্গে সংশ্লিষ্ট খবর ও নিরাপত্তা প্রতিবেদনগুলোতে বলা হয়, গৃহযুদ্ধের আগে ও যুদ্ধকালীন বিশৃঙ্খলার সুযোগে একটি চক্র শিশু পাচার ও বিক্রয়ে লিপ্ত ছিল। প্রতিবেদনে উল্লেখ করা হয়, বিদেশি পরিবারগুলোর কাছে একটি শিশুকে ন্যূনতম এক হাজার মার্কিন ডলারে বিক্রি করা হতো। এসব চক্রে চিকিৎসক ও লাইসেন্সপ্রাপ্ত ধাত্রীরা জড়িত ছিলেন, যারা বিদেশি পক্ষের সঙ্গে সমন্বয় করে কার্যক্রম চালাত। এর পাশাপাশি কিছু শিশু-কল্যাণ সংস্থাও এতে যুক্ত ছিল, যারা শিশুদের দেখভালের কথা বলে সংগ্রহ পরিবর্তীতে তাদের অর্থের বিনিময়ে বিক্রি করে দিত। 

## বিশ্বের অন্যান্য দেশ ও সংস্কৃতিতে
গ্রিসে তরুণ (বা অবিবাহিত) নারীদের সন্তানদের কখনও কখনও তাদের মায়েরা হাসপাতাল ছাড়ার আগেই দত্তক নিতে ইচ্ছুক অভিভাবকদের কাছে বিক্রি করে দেওয়া হয়।  ২০০৭ সালে গ্রিসে এই ধরনের দালালি বা মধ্যস্থতাকারী কার্যকলাপের বিষয়ে ইন্টারপোল তদন্ত শুরু করেছিল।

সাংবাদিক বারবারা বিসান্টজ রেমন্ডের মতে, সাম্প্রতিক বছরগুলোতে বিশ্বব্যাপী দালালরা শিশুদের অপহরণ করে এবং পরে তাদের বিক্রি করে দেয়। ২০০৭ সালে ফ্রান্স, ইতালি ও পর্তুগালে এমন দালালি কার্যক্রম ইন্টারপোলের তদন্তের আওতায় ছিল। 

## জনপ্রিয় সংস্কৃতিতে

* **স্টোলেন বেবিস:** একটি ক্যাবল টিভি সিনেমা, যার প্রধান চরিত্রে অভিনয় করেছেন ম্যারি টাইলার মুর।
* **মম্মি ডিয়ারেস্ট:** জোন ক্রফোর্ডের কন্যা ক্রিস্টিনা, যিনি "মাম্মি ডিয়ারেস্ট" নামক আত্মজীবনী রচনা করেছেন– তিনিও সম্ভবত টেনেসি চিলড্রেনস হোম সোসাইটির মাধ্যমে দত্তক হিসেবে গৃহীত হয়েছিলেন।
* **ডোনা ট্রয়**: কমিক বইয়ের কল্পকাহিনিতে একটি গুরুত্বপূর্ণ চরিত্র।
* **পিটস ড্রাগনে**: ডিজনির ১৯৭৭ সালে মুক্তিপ্রাপ্ত চলচ্চিত্র পিটস ড্রাগনের প্রধান চরিত্র পিটকে গোগান নামের এক অশিক্ষিত পরিবারের কাছে বিক্রি করে দেওয়া হয়েছিল বলে দেখানো হয়। ওই পরিবারটি পিটকে সস্তা শ্রমিক হিসেবে ব্যবহার করত। শেষ পর্যন্ত তাদের নির্যাতন ও শোষণ সহ্য করতে না পেরে পিট সেখান থেকে পালিয়ে যায়।
* ***অলিভার টুইস্টে:*** চার্লস ডিকেন্সের উপন্যাস *অলিভার টুইস্টে* মি. বাম্বল অলিভারকে এক জন অন্ত্যেষ্টিক্রিয়া পরিচালনাকারীর কাছে বিক্রি করে দেন।
* **টু মিন দ্য ম্যানে:** রিক ফ্লেয়ারের আত্মজীবনী "টু মিন দ্য ম্যানের" প্রথম অধ্যায়ের শিরোনাম হলো "ব্ল্যাক মার্কেট বেবি"। এ অধ্যায়ে উল্লেখ করা হয়েছে যে, রিক ফ্লেয়ারের দত্তক নেওয়া বাবা–মা তাকে "টেনেসি চিলড্রেনস হোম সোসাইটি" থেকে গ্রহণ করেছিলেন।
* **ব্রোকার (চলচ্চিত্র; ২০২২):** একটি দক্ষিণ কোরীয়  চলচ্চিত্র, যার গল্প দুইজন দালাল (ব্রোকার) ও একটি পরিত্যক্ত শিশুর মাকে ঘিরে আবর্তিত হয়েছে। সেই মা শিশুটিকে পরিত্যাগ করার পরে দালাল দু’জন শিশুটিকে বিক্রি করার উদ্দেশ্যে যে যাত্রায় বের হয়, চলচ্চিত্রটি তাদের সেই যাত্রাকে ঘিরেই আবর্তিত হয়েছে। 

## আরো দেখুন

* শিশু পাচার 
* মানব পাচার
* শিশু লন্ডারিং 
* আন্তর্জাতিক শিশু অপহরণ
* শিশু অধিকার
* শিশু নির্যাতন
* শিশু অধিকার আন্দোলন

## গ্রন্থপঞ্জি

*
*
*
*
*
*
*

## তথ্যসূত্র

বিষয়শ্রেণী:শিশু
বিষয়শ্রেণী:শিশু নিরাপত্তা


## টীকা
বিষয়শ্রেণী:শৈশব
বিষয়শ্রেণী:শিশুদের প্রতি অপরাধ
বিষয়শ্রেণী:পারিবারিক আইন
বিষয়শ্রেণী:আন্তঃব্যক্তিক সম্পর্ক